EPG ส่งซิก Q3 งบสวย ลุ้นยอดขายปี 65 นิวไฮ 1.1 หมื่นลบ. ดันรายได้โต 15%
EPG ส่งซิก Q3 งบสวย ลุ้นยอดขายปี 65 นิวไฮ 1.1 หมื่นลบ. เติบโต 12-15% จากปีก่อนประมาณ 9.5 พันลบ. รับปัจจัยบวกความพร้อมด้านการผลิต, การฟื้นตัวของตลาดโลก 
24 ธ.ค. 2564

รศ.ดร.เฉลียว วิทูรปกรณ์ รองประธานเจ้าหน้าที่บริหาร บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG ให้สัมภาษณ์ผ่านรายการข่าวหุ้นเจาะตลาดทาง Kaohoon TV Online และสถานีวิทยุกระจายเสียง ขส.ทบ. FM 102 MHz ว่า บริษัทฯ มั่นใจผลการดำเนินในปี 2564/2565 (เม.ย.2564-มี.ค.2565) จะนิวไฮ โดยคาดจะมียอดขายประมาณ 11,000 ล้านบาท เติบโต 12-15% จากปีก่อนประมาณ 9,500 ล้านบาท ซึ่งในช่วงครึ่งปีแรกของปี 2564/2565 (เม.ย.-ก.ย.2564) มียอดขาย 5,914.20 ล้านบาท เติบโต 38.10% จากช่วงเดียวกันของปีก่อน
โดยแนวโน้มผลการดำเนินงานในไตรมาส 3 ปี 2564/2565 (ต.ค.-ธ.ค.2564) จะมีการเติบโตอย่างต่อเนื่อง ด้วยความพร้อมด้านกำลังการผลิต ดังนั้น แนวโน้มในช่วงครึ่งปีหลังของปี 2564/2565 (ต.ค.2564-มี.ค.2565) จะเติบโตเมื่อเทียบกับช่วงเดียวกันของปีก่อน จากปัจจัยการฟื้นตัวของตลาดโลก และตลาดในประเทศ ที่สามารถควบคุมการแพร่ระบาดของไวรัสโควิด-19 ได้ดีขึ้น จากการที่มีวัคซีน ทำให้เกิดความมั่นใจในการลงทุนต่างๆ มากขึ้น
สำหรับธุรกิจหลักของบริษัทฯ จะมาจาก 3 กลุ่มธุรกิจ ประกอบด้วย ธุรกิจฉนวนกันความร้อน/เย็น ภายใต้แบรนด์ Aeroflex, ธุรกิจชิ้นส่วนอุปกรณ์และตกแต่งยานยนต์ ภายใต้แบรนด์ Aeroklas และธุรกิจบรรจุภัณฑ์พลาสติก ภายใต้แบรนด์ EPP นอกจากนี้ บริษัทร่วมทุนและการร่วมค้า (Joint Venture) ทำให้มีสัดส่วนรายได้จากต่างประเทศมากกว่า 60% มีโรงงานในประเทศจีน สหรัฐอเมริกา และออสเตรเลีย อีกทั้งมี Joint Venture ในประเทศจีน แอฟริกาใต้ รวมถึงญี่ปุ่น ทำให้เกิดการเติบโตขึ้นทั่วโลก และในประเทศไทยก็ดีขึ้น
ด้านธุรกิจ Aeroflex คาดว่าจะเติบโตอย่างต่อเนื่องโดยเฉพาะในประเทศสหรัฐอเมริกา ซึ่งพึ่งเพิ่มกำลังการผลิตของโรงงานในสหรัฐอเมริกาอีก 1 เท่า จากเดิมที่มีกำลังการผลิต 4,000 ตันเป็น 8,000 ตัน โดยรวมๆ ก็จะมีกำลังการผลิตประมาณ 34,000 ตัน มีอัตราการใช้กำลังการผลิต (Utilization Rate) ประมาณ 55-60%  ส่วน  Aeroklas มี Utilization Rate เกือบ 80% ขณะที่ EPP ดีขึ้นจากการเปิดประเทศ มี Utilization Rate กว่า 60-70%
ส่วนการ  Joint Venture อย่างในประเทศญี่ปุ่น มีการเติบโตมาก โดยเฉพาะยานยนต์ ส่วนที่ประเทศอินเดีย มีการพัฒนา จึงมีการเติบโตขึ้นมา และแอฟริกา เริ่มมีกำไรตั้งแต่ในช่วงไตรมาสก่อน ปัจจุบันมีคำสั่งซื้อ (ออเดอร์) รวมประมาณ 2,000 ล้านบาท
ทั้งนี้ในช่วงที่มีสถานการณ์ไวรัสโควิด-19 แพร่ระบาด บริษัทฯ ก็ยังมีเงินทุนจากที่มีกำไรสะสมกว่า 4,000 ล้านบาท มีกระแสเงินสดเก็บไว้กว่า 1,000 ล้านบาท ไว้รองรับในภาวะที่เกิดวิกฤตต่างๆ รวมถึงดูแลบุคลากร โดยใช้หลัก 3 ป. คือ ประโยชน์ ประหยัด และประสิทธิภาพ ซึ่งขณะนี้พนักงานได้รับการฉีดวัคซีนป้องกันเชื้อไวรัสโควิด-19 แล้ว ทุกคนให้ความร่วมมืออย่างดี ในการประหยัด แม้ความต้องการซื้อสินค้า (ดีมานด์) จะยังไม่มา แต่บริษัทฯ ก็ยังสามารถทำกำไรได้ ขณะเดียวกันบริษัทฯ มีการเตรียมความพร้อม มีมาตรการป้องกันอย่างดี พอมีดีมานด์เข้ามาก็สามารถส่งออกได้ตามดีมานด์ของลูกค้าที่เข้ามาพอดี
อย่างไรก็ตามด้วยกระแสเงินสด 1,000 ล้านบาท จึงได้มีการเตรียมงบไว้สำหรับการควบรวมหรือการเข้าซื้อกิจการ (M&amp;A) ประมาณ 300 ล้านบาท โดยจะเลือกประเภทลงทุนแล้วได้เลย ไม่ต้องรอหรือตั้งใช้ระยะเวลาในการสร้างขึ้นมา แม้จะต้องมีการลงทุนสูงหน่อยก็ตาม